《大还丹口诀》
唐代·罗公远

世人不知丹有神，试吃狼毒必害人。将知世上有善恶，何不将身近善邻。

女娲鍊得五常气，变化成形补天地。三十六算世间知，七十二石列具位。

天得一而能长，地得一而方久。金得火而转精，木成炭而不朽。

故知唯鍊唯精，大还如何不有？凝我神，定我心，志精可以成黄金。

河车本向铅中取，姹女还须汞里寻。傍思之物谩周彰，太一出水入公量。

淮南调鼎彭祖尝，得道同归不死乡。固济精研须缄密，一文一武莫疏失。

釜下唯铺渌海盐，炉中少用榑桑日。紫烟碧焰喷人香，赫奕鱼鳞透日光。

须同魏伯云中去，莫学姮娥月里藏。酆都落名天府记，地下阴官大怖畏。

兵刃水火不能忤，何但虫蛇兼虎兕。亭亭金骨皆坚牢，郁郁绿身遍绿毛。

曾观东海几回变，数度曾偷王母桃。乘龙驾鹤倾城市，驱策雷公使神鬼。

七日应归缑氏山，千年少别辽东水。道是易，亦大难，青龙白虎自相盘。

阴车湿，阳车乾，夫妻相对卦中安。四方未住沾颜色，五个王侯尽罢官。

作者简介：一作罗思远。鄂州(今湖北武昌)人。玄宗时道士。长于隐形变化及黄白还丹之术。先天间召入京，玄宗礼敬之，以法术居内道场。云是因传术不尽被杀，但数年后有人于蜀中见之。复召入宫中，传长生之术，居岁余而去。天宝十五载(756)玄宗奔蜀，据云曾一路护送。事迹见《太平广记》卷二二引《神仙感遇传》等与卷二八五引《朝野佥载》、《新唐书》卷二〇四。《大还丹照鉴》、《还丹歌诀》卷上存其诗13首，《全唐诗续拾》据之收入。